《相见坡》
清代·孙鼎臣

一峰面朝景，一峰颓向西。岧亭中峰隔，屈曲经回溪。

东峰西峰人对立，前骑后骑行相及。俯循仄磴出山坳，去马已从云际入。

却登中峰顶，还顾后来人。人声嘈嘈对山语，如蚁百转随车轮。

车旋无停时，马驶不可止。我行悬绠上云梯，前骑威夷幽壑底。

上岭复下岭，出山还入山。东西两界三十里，向背只在庭除间。

人生有离合，动若参商乖。咫尺阻万里，何况山崔嵬。

崔嵬郁葱茜，展转还相见。愿言相见即知心，休令窈窕如山深。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。